สมาคมธุรกิจการท่องเที่ยวจังหวัดประจวบคีรีขันธ์ ระบุ การท่องเที่ยวเมืองหัวหิน ยังไม่ได้รับผลกระทบจากสถานการณ์ในจังหวัดเพชรบุรี พร้อมแนะภาครัฐแจ้งข้อมูลสภาพเส้นทางเพื่อสร้างความมั่นใจให้กับนักท่องเที่ยว
นายอุดมสุข นิ่มเซียน นายกสมาคมธุรกิจการท่องเที่ยวจังหวัดประจวบคีรีขันธ์ เปิดเผยว่า ขณะนี้ มีกลุ่มนักท่องเที่ยวที่วางแผนเดินทางมายังอำเภอหัวหิน จังหวัดประจวบคีรีขันธ์ โดยใช้เส้นทางถนนเพชรเกษมผ่านจังหวัดเพชรบุรี สอบถามเข้ามามากเกี่ยวกับสภาพเส้นทาง เนื่องจากเกรงว่าจะได้รับผลกระทบจากปัญหาน้ำท่วมจังหวัดเพชรบุรี ซึ่งกรณีดังกล่าวขอยืนยันว่า ขณะนี้ เส้นทางถนนเพชรเกษมยังไม่ได้มีน้ำท่วมขังแต่อย่างใด ยังสัญจรได้ตามปกติ รวมถึงการจัดกิจกรรมการท่องเที่ยวต่าง ๆ ในพื้นที่อำเภอหัวหิน ยังคงเป็นไปตามเดิม

อย่างไรก็ตาม ในส่วนของภาคเอกชนอยากขอให้ภาครัฐแจ้งประชาสัมพันธ์ข้อมูลพื้นที่เสี่ยงประสบปัญหาน้ำท่วมในจังหวัดเพชรบุรี และสภาพเส้นทางต่าง ๆ โดยเฉพาะถนนเพชรเกษม ให้ประชาชนได้รับทราบเป็นระยะเพื่อสร้างความมั่นใจ ป้องกันผลกระทบต่อการท่องเที่ยว โดยเฉพาะในช่วงสุดสัปดาห์นี้เป็นช่วงวันหยุดยาววันแม่แห่งชาติ หากนักท่องเที่ยวเกิดความกังวลอาจจะชะลอการเดินทางมาท่องเที่ยวได้ แต่เบื้องต้นจากการสอบถามผู้ประกอบการโรงแรม สถานที่พักต่าง ๆ ในอำเภอหัวหิน พบว่ายังไม่ได้รับผลกระทบจากการยกเลิกการจองห้องพักแต่อย่างใด